MTLS มองสินเชื่อปีนี้มีโอกาสโตถึง 40% ดันรายได้-กำไรปีนี้โตเกิน 30%
MTLS คาดยอดปล่อยสินเชื่อ Q2/58 โตกว่า 45% จาก Q2/57 เป็นผลจากการขยายสาขาต่อเนื่อง มองสินเชื่อปีนี้มีโอกาสเติบโตถึง 40% ดันรายได้-กำไรโตเกิน 30% พร้อมปล่อยสินเชื่อนาโนไฟแนนซ์ทันทีหลังจากธปท. อนุมัติ ตั้งเป้าปล่อยสินเชื่อนาโนไฟแนนซ์เดือนละ 10 ลบ. 
11 มิ.ย. 2558

นายชูชาติ เพ็ชรอำไพ ประธานกรรมการบริหาร บริษัท เมืองไทย ลิสซิ่ง จำกัด (มหาชน) หรือ MTLS เปิดเผยว่า บริษัทคาดว่ายอดปล่อยสินเชื่อปีนี้มีโอกาสเติบโตไปถึง 40% จากเป้าหมายที่วางไว้ 30% หลังยอดปล่อยสินเชื่อไตรมาส 1/58 ขยายตัวสูงถึง 35.43% หรือคิดเป็นยอดสินเชื่อราว 3,730 ล้านบาท ขณะที่คาดว่าไตรมาส 2/58 ก็จะเติบโตราว 45% เมื่อเทียบกับช่วงเดียวกันของปีก่อน
ทั้งนี้ บริษัทมองว่าเป็นผลจากการขยายสาขาอย่างต่อเนื่องเพิ่มอีก 350 สาขา ซึ่งจะทำให้มีสาขารวม ณ สิ้นปีสูงขึ้นเป็น 850 สาขา จาก 500 สาขาเมื่อสิ้นปี 57 ซึ่งสินเชื่อที่เติบโตขึ้นมากในปีนี้จะช่วยหนุนรายได้ และกำไรสุทธิปีนี้จะเติบโตเกินกว่า 30% จากปีก่อนที่มีรายได้ 1,856.08 ล้านบาท และกำไรสุทธิ 544.12 ล้านบาท
สำหรับการปล่อยสินเชื่อนาโนไฟแนนซ์ที่บริษัทตั้งเป้าปล่อยสินเชื่อเดือนละ 10 ล้านบาทนั้น พร้อมปล่อยสินเชื่อทันทีหลังจากที่ธนาคารแห่งประเทศไทย (ธปท.) และกระทรวงคลังอนุมัติให้บริษัทสามารถดำเนินการได้ เนื่องจากมีฐานลูกค้า 6-7 แสนรายรองรับอยู่แล้ว
โดยการปล่อยสินเชื่อนาโนไฟแนนซ์นั้น จะเน้นการปล่อยให้กับลูกค้าเดิมก่อน ซึ่งจะคัดเลือกแต่ลูกค้าชั้นดี เพื่อที่จะควบคุมหนี้ที่ไม่ก่อให้เกิดรายได้ (NPL) ให้อยู่ในระดับ 1.5% ซึ่งช่วงแรกๆ ก็จะเป็นเพียงการทดลองตลาดก่อนยังจะไม่บุกมากนัก เพราะการปล่อยสินเชื่อในรูปแบบเดิมก็ยังมีการเติบโตอย่างต่อเนื่องอยู่
สำหรับแผนการดำเนินงานในช่วง 3 ปีข้างหน้า (ปี 58-60) ว่าบริษัทจะมุ่งเน้นการขยายสาขาทั่วประเทศเฉลี่ยปีละ 300 สาขา ทำให้มีสาขารวมเป็น 1,400 สาขา ซึ่งจะสามารถตอบโจทย์ความต้องการสินเชื่อของลูกค้าในระดับรากหญ้าได้อย่างครอบคลุมทำให้มั่นใจว่าแนวโน้มรายได้กำไรในช่วง 3 ปีข้างหน้าจะเติบโตอย่างก้าวกระโดด หรือเพิ่มขึ้นถึง 100% ตามแผนที่วางไว้อย่างแน่นอน โดยจะยังเน้นการขยายในประเทศเป็นหลัก พร้อมกันนี้จะหันมาทบทวนเรื่องการขยายสาขาไปยังต่างประเทศอีกครั้งในช่วงใกล้ครบแผน 3 ปีแล้ว